डेविड विले

डेविड जोनाथन विले (जन्म २८ फरवरी १९९०) यॉर्कशायर काउंटी क्रिकेट क्लब के लिए खेलने वाले एक अंग्रेजी क्रिकेट खिलाड़ी हैं। वह बाएं हाथ के बल्लेबाज और गेंदबाज हैं और साथ ही इन्हें ऑलराउंडर का दर्जा दिया जाता है। विले इंग्लैंड के पूर्व क्रिकेटर और अंतरराष्ट्रीय अंपायर पीटर विले के बेटे हैं। यह इंग्लैंड टीम के लिए वनडे और ट्वेन्टी-२० प्रारूप में खेलते है। 

व्यक्तिगत जानकारी

डेविड विले ने गायक और गीतकार कैरोलिन पोइलिन से नवंबर २०१६ में शादी की थी।

अंतरराष्ट्रीय करियर

डेविड विले ने अपने अंतरराष्ट्रीय क्रिकेट करियर की शुरुआत वनडे क्रिकेट के साथ ८ मई २०१५ बनाम आयरलैंड के खिलाफ की थी। जबकि पहला ट्वेन्टी-२० की शुरुआत २३ जून २०१५ को न्यूजीलैंड के खिलाफ की थी।

उन्होंने अपने पहले एक दिवसीय अंतरराष्ट्रीय क्रिकेट मैच में महज ४ ओवर में १७ रन देकर १ विकेट लिया और एक ओवर मेडन भी किया। जबकि पहले ट्वेन्टी-ट्वेन्टी मुकाबले में २.२ ओवर में जबरदस्त गेंदबाजी करते हुए २२ रन देकर ३ सफलताएं हासिल की थी।

विले ने अपने वनडे करियर में अब तक किसी मैच में दो बार ४-४ विकेट लिए और ट्वेन्टी-२० इंटरनेशनल में ७ रन देकर ४ उनका सबसे अच्छा गेंदबाजी प्रदर्शन है।

इंडियन प्रीमियर लीग

आईपीएल २०१८ में विले को चेन्नई सुपर किंग्स के लिए खेलने का मौका मिला था। उस सीजन में विले को केदार जाधव की जगह टीम में मौका दिया गया था क्योंकि २०१८ आईपीएल सीज़न के पहले ही मुकाबले में केदार जाधव चोटिल हो गए थे। आईपीएल में बुलावे के समय, डेविड विले चेन्नई सुपर किंग्स के लिए खेलने के लिए सहमत होने से पहले यॉर्कशायर के लिए काउंटी क्रिकेट में खेल रहे थे। इस सीजन में उन्हें तीन मैचों में मौका मिला और २ विकेट लिए।

साथ ही वह २०१८ के आईपीएल सीज़न में खेलने वाले १२वें इंग्लैंड के खिलाड़ी भी बने।

इसके बाद चेन्नई सुपर किंग्स ने आईपीएल सीजन २०१९ के लिए डेविड विले को टीम में बनाए रखने का फैसला लिया। हालांकि इसमें उन्हें खेलने का मौका नहीं मिल पाया।

सन्दर्भ

बाहरी कड़ियाँ
 ईएसपीएन क्रिकइन्फो पर डेविड विले की प्रोफ़ाइल

श्रेणी:जीवित लोग
श्रेणी:1990 में जन्मे लोग
श्रेणी:इंग्लैंड के क्रिकेट खिलाड़ी
श्रेणी:हरफनमौला खिलाड़ी